Genl. Viljoen 'het met vrede in sy hart' op plaas heengegaan | Netwerk24
Deur Isabel Venter 04 April 2020 06:46
Omring deur sy vrou en die meeste van sy kinders en kleinkinders het genl. Constand Viljoen Vrydag sy laaste asem uitgeblaas.
Die voormalige hoof van die Suid-Afrikaanse Weermag en eerste leier van die Vryheidsfront, is Vrydagmiddag omstreeks 13:00 in die ouderdom van 86 op sy plaas in Limpopo dood.
"Hy was baie rustig op die plaas . . . hy het vir seker met vrede in sy hart gegaan," sê Petrus Viljoen, een van die oudgeneraal se seuns.
Sy pa het die plaas, naby Ohrigstad in Limpopo, op 23-jarige ouderdom gekoop. Dit was sy trots. Hy het 'n gemengde boerdery daar bedryf; beeste en saaigewasse.
"Hy het nog geboer tot op die ouderdom van 80 voordat hy heeltemal afgeskaal het," sê Petrus.
Dit sou beslis sy pa se wens gewees het om op sy plaas te wees wanneer hy sy laaste asem uitblaas, sê Petrus.
Kort voor die staat van inperking is Viljoen na die plaas gebring, deels weens sy gesondheid wat begin agteruitgaan het. Alzheimer se siekte is ook twee jaar gelede by hom gediagnoseer.
Maar dit was die ouderdom wat uiteindelik sy tol geëis het, sê Petrus.
"Hy het gister nog rondbeweeg, maar vanoggend kon almal sien dit gaan nie goed nie."
Volgens Petrus vind die familie ook berusting daarby dat hy op die plaas was, omring deur sy geliefdes.
Genl. Constand Viljoen, Suid-Afrikaanse militaris en politikus, is Vrydag in die ouderdom van 86 op sy plaas in Limpopo dood. Foto: Dawid Roux
Genl. Constand Viljoen. Foto: Beeld Argief
Netwerk24Foto: Beeld Argief
Sy vrou, Christina, alombekend as Risti, was daar, asook drie van sy vyf kinders en amper al sy kleinkinders.
Petrus self was nog in George en sy ander broer op Lephalale.
Te midde van die koronavirus-pandemie in die land sal daar vir eers net 'n klein private verassingsdiens op Ohrigstad gehou word. Later sal 'n behoorlike militêre diens gehou word, na verwagting by die Voortrekkermonument in Pretoria.
"Nie net om my pa se lewe te vier nie, maar ek glo hy sou daar saam met sy soldate wou wees," sê Petrus.
Sy pa is veral as soldaat wyd gerespekteer.
"Hy het almal – van watter agtergrond hulle ook al mag wees – altyd met respek behandel."
Huldeblyke en laaste eerbetoon het Vrydag van oral gekom vir die gestorwe generaal.
Dr. Pieter Groenewald, huidige leier van die VF Plus, het sy innige simpatie aan Viljoen se familie oorgedra.
"Genl. Viljoen was 'n persoon wat 'n groot en sterk stempel afgedruk het op die geskiedenis van Suid-Afrika," sê hy in 'n verklaring.
Volgens Groenewald sal Viljoen veral onthou word as die uitmuntende soldaat én politikus wat hy was.
As soldaat was Viljoen wyd gerespekteer onder sy ondergeskiktes, en as politikus het hy ook 'n besonderse rol gespeel in die oorgangstydperk vanaf 1994, sê Groenewald.
Petrus sê die Afrikanervolk se lot het sy pa na aan die hart gelê.
"Vir hom was Afrikaner-eenheid baie belangrik en in die politiek het hy so probeer optree dat dit Afrikaner-eenheid bevorder, al was dit nie altyd maklik nie," sê Groenewald.